బాల్‌ టాంపరింగ్‌లో దోషిగా డుప్లెసిస్‌
 
అడిలైడ్‌: బాల్‌ టాంపరింగ్‌ వివాదంలో ఐసిసి ఆర్టికల్‌ 2.2.9 ప్రవర్తనా నియమావళిని ఉల్లం ఘించినందుకు గాను దక్షిణాఫ్రికా టెస్టు కెప్టెన్‌ డెప్లెసిస్‌పై చర్యలను తీసుకుంది.కాగా బాల్‌ టాంపిరింగ్‌కు పాల్పడినట్లు వీడియో పుటేజీలో తేలడంతో అతడికి మొత్తం మ్యాచ్‌ ఫీజును జరిమానాగా విధిస్తూ ఐసిసి నిర్ణయం తీసుకుంది.రెండవ టెస్టులో పాల్గొన్న అంపైర్ల సాక్ష్యాలు,మార్లేబోస్‌ క్రికెట్‌ క్లబ్‌ క్రికెట్‌ జాస్‌ స్టీపెన్సన్‌ హెడ్‌ ఇచ్చిన వివరణలను పరిగణలోకి తీసుకున్న ఐసిసి బాల్‌ టాంపరింగ్‌ వివాదంలో డుప్లెసిస్‌ను దోషిగా తేల్చింది.అయితే అడిలైడ్‌లో జరిగే మూడవ టెస్టు ఆడేందుకు మాత్రం డుప్లెసిస్‌కు క్లియరెన్స్‌ ఇచ్చింది.డె ప్లెసిస్‌ తన లాలాజలంతో బంతని రుద్దడమే కాకుండా, నోటిలో ఉన్న మింట్‌ను కూడా ఉపయోగించి నట్లు ఐసిసి తన నివేదికలో పేర్కొంది.ఇది ఐసిసి కోడ్‌ ఆఫ్‌ కండక్ట్‌లోని 2.2.9 నియమావళి ఉల్లంఘన కిందకు వస్తుందని పేర్కొన్నారు. దీంతో అతనికి వార్నింగ్‌ ఇచ్చి జరిమానా విధిస్తున్నట్లు ఐసిసి చీఫ్‌ ఎగ్జిక్యూటివ్‌ రిచర్డ్‌సన్‌ పేర్కొన్నాడు.డెప్లెసిస్‌పై చర్యలు తీసుకునే క్రమంలో ఫీల్డ్‌ అంపైర్ల సాక్ష్యం తీసుకున్నట్లు ఆయన వెల్లడించాడు.అయితే ఫీల్డ్‌ అంపైర్లు వెంటనే అప్రమత్తమై డుప్లెసిస్‌ చర్యను నివారించారని రిచర్డ్‌ సన్‌ వెల్లడించాడు.బాల్‌ టాంపరింగ్‌కు పాల్పడటం వల్ల బంతి యొక్క స్థితి మారుతుందని ఆయన పేర్కొన్నాడు. అయితే తాను కావాలని ఏ తప్పు చేయలేదని డుప్లెసిస్‌ తన వాదనను ఐసిసి ముందు వినిపించాడు. కావాలని చేయకపోయినా అతడు ఐసిసి కోడ్‌ నియమావళిని ఉల్లఘించినట్లే అవుతుందని, దీంతో డుప్లెసిస్‌పై మ్యాచ్‌నిషేదం పడే అవకాశం ఉందంటూ వార్తలు వచ్చినప్పటికి చివరకు 100 శాతం మ్యాచ్‌ ఫీజును జరిమానాగా విధించడం విశేషం.గతంలో 2013లోనూ పాకిస్థాన్‌తో జరిగిన మ్యాచ్‌లో డెప్లెసిస్‌ బాల్‌ టాంపరింగ్‌కు పాల్పడ్డాడన్న ఆరోపణలపై 50 శాతం మ్యాచ్‌ ఫీజు కోల్పోయాడు.ఇదిలా ఉంటే మూడు టెస్టు మ్యాచ్‌ల సిరీస్‌లో భాగంగా 2-0 తేడాతో ఆస్ట్రేలియాపై విజయం సాధించి దక్షిణాఫ్రికా టెస్టు సిరీస్‌ను కైవసం చేసుకున్న సంగతి తెలిసిందే.